钦定古今图书集成/明伦汇编/交谊典/第055卷 > 《雅集图记》计宗道
## 钦定古今图书集成/明伦汇编/交谊典/第055卷 > 《雅集图记》计宗道

“南峰隐君”者，吴门杨先生君谦也，讳循吉。以文章意
气高一世，为仪部主事，谢病归。久之，驾扁舟北游虞
麓尚湖，过余留饮，在座者有缙绅某某辈。时惟弘治
甲子之秋，四顾澄霁，高籁明爽，清飚萧飒，沁骨沦肌，
尘氛祛除，心闲神澹。既而月满平湖，光荡万顷。暝烟
漠漠，起于江皋；灏露零零，被乎松竹。管弦繁兴，佳音
入耳，笑谈酣歌，声振林壑。于是隐君首赋一诗，予既
勉就奉答，众亦揽笔不辞。常熟崇山秀水，俱萃郭门，
一举武可即至，而予忝为烟霞主人，实司寄焉。今既
与嘉宾来游来歌，同赏乎此，则燕集之雅无逾是者。
矧！同际熙明之朝，而是邦又丰稔无事，信可乐也。然
修宾礼而谘民瘼，亦藉乎此。醉翁之意，夫岂专在酒
乎。同时唱和者，如石田叟、沈启南辈，咸有作云。予因
以众作连书于下方，以纪一时之盛。